**Ministru kabineta noteikumu projekta**

**“Grozījumi Ministru kabineta 2007. gada 19. jūnija noteikumos Nr. 404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta “Grozījumi Ministru kabineta 2007. gada 19. jūnija noteikumos Nr. 404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”” (turpmāk – Noteikumu projekts) sagatavošanas mērķis ir precizēt kārtību, kādā aprēķina, maksā dabas resursu nodokli un sniedz informāciju par dabas resursu nodokļa aprēķinu.  Noteikumu projekts pilnveidos informācijas sniegšanas kārtību un dabas resursu nodokļa aprēķināšanas un maksāšanas kārtību atbilstoši spēkā esošajam normatīvajam regulējumam par dabas resursu nodokli un piesārņojumu.  Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts nepieciešams, lai pilnveidotu informācijas sniegšanas kārtību un dabas resursu nodokļa aprēķināšanas un maksāšanas kārtību atbilstoši spēkā esošajam normatīvajam regulējumam par dabas resursu nodokli un piesārņojumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Pastāvošais tiesiskais regulējums un problēmas*  Saskaņā ar Dabas resursu nodokļa likuma 3. panta pirmās daļas 3. punktu nodokļa maksātājs ir persona, kura pirmā Latvijas Republikas teritorijā sabiedriskajā ēdināšanā un mazumtirdzniecībā realizē vienreiz lietojamos galda traukus un piederumus, kas izgatavoti no plastmasas (polimēriem), papīra, kartona, to kompozītmateriāliem (laminātiem) ar polimēru vai metāla komponentiem, metāla folijas, koksnes vai citām dabiskām šķiedrām (turpmāk – vienreiz lietojamie galda trauki un piederumi). Minētā persona sniedz atskaiti par vienreiz lietojamiem galda traukiem un piederumiem Valsts ieņēmumu dienestam (turpmāk – VID) atbilstoši Ministru kabineta 2007. gada 19. jūnija noteikumu Nr. 404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas” (turpmāk – MKN 404) 1. pielikumā noteiktajai formai, gan sniedz pārskatu par pārstrādes un reģenerācijas normu izpildi Valsts vides dienestam (turpmāk – VVD) atbilstoši Ministru kabineta 2010. gada 19. oktobra noteikumu Nr. 983 “Noteikumi par izlietotā iepakojuma reģenerācijas procentuālo apjomu, reģistrēšanas un ziņojumu sniegšanas kārtību un iepakojuma definīcijas kritēriju piemērošanas piemēriem” (turpmāk – MKN 983) 2. pielikumā noteiktajai formai. Vienlaikus ražotāju atbildības sistēmas ziņo par radītajiem dabas resursu nodokļa objektiem atbilstoši Ministru kabineta 2017. gada 16. augusta noteikumu Nr.480 “Noteikumi par atbrīvojuma piemērošanu no dabas resursu nodokļa samaksas par iepakojumu un vienreiz lietojamiem galda traukiem un piederumiem” (turpmāk – MKN 480) 5. pielikuma 2. punktā noteiktajai formai. MKN 404 1. pielikumā nodokļa maksātājam nav nodefinēta precīza (detalizēta) dabas resursu nodokļa objekta pozīcija, tādējādi tiek traucēta datu par vienreiz lietojamo galda trauku un piederumu apjomu iegūšana, apstrāde un kontrole. Tas apgrūtina VVD  arī ziņojuma par iepakojumu sagatavošanu atbilstoši Eiropas Komisijas 2005. gada 22. marta lēmumam Nr. 2005/270/EC, ar ko nosaka datu bāzu sistēmu formātus atbilstoši Eiropas Parlamenta un Padomes Direktīvai 94/62/EK par iepakojumu un izlietoto iepakojumu[[1]](#footnote-1), jo iepakotājiem VID jāziņo radītais izlietotā papīra, koksnes un citu dabisko šķiedru iepakojuma apjoms kopā – vienā pozīcijā. Ievērojot minēto, nepieciešama ziņošanas formu vienādošana un precizēšana, kas attiecīgi ļautu izsekot datus par dabas resursu nodokļa aprēķinu.  MKN 404 18. punkts noteic, ka nodokļa maksātājs, kas atbilstoši Dabas resursu nodokļa likuma 12. panta otrajā daļā noteiktajam iegūtos dabas resursus izmanto saimnieciskajā darbībā, katru gadu līdz 1. februārim iesniedz VVD reģionālajā vides pārvaldē pārskatu par dabas resursu lietošanu iepriekšējā gadā (2.1 pielikums). Nodokli nodokļa maksātājs aprēķina, pamatojoties uz pārskatā norādīto dabas resursu veidu un apjomu. Nodokļa maksātājs nodrošina arī saimnieciskajā darbībā izmantoto dabas resursu veida un apjoma uzskaiti dabas resursu lietošanas uzskaites žurnālā (2.2 pielikums). Nosacījums nodokļa maksātājam, kas iegūtos dabas resursus izmanto saimnieciskajā darbībā, sniegt pārskatu par dabas resursu lietošanu iepriekšējā gadā līdz 1. februārim jau noteic pienākumu iesniegt reizi gadā pārskatu par dabas resursu lietošanu, tāpēc nepieciešams precizēt MKN 404 18. punktu un svītrot vārdus “katru gadu”. Vienlaikus tas ieviestu arī skaidrību, ka nodokļa maksātājam nav jāsniedz tukši pārskati, ja tas iegūtos dabas resursus nav izmantojis saimnieciskajā darbībā.  Saskaņā ar likuma “Par piesārņojumu” 23. panta otro daļu no 2020. gada 1. aprīļa VVD reģistrē C kategorijas piesārņojošo darbību. Tikmēr MKN 404 3.1.1. apakšpunktā un 43. punktā norādīts C kategorijas piesārņojošas darbības apliecinājums. Ievērojot minēto, ir nepieciešami tehniski grozījumi MKN 404.  Ievērojot, ka sadedzināšanas iekārtām, kas atbilst C kategorijas piesārņojošām darbībām, līdz šim izmantotā putekļu jeb daļiņu emisiju aprēķinu pieeja ir novecojusi, un operatori veic dabas resursu nodokļa maksājuma aprēķinus par emisijām, kas neatspoguļo reālo situāciju mūsdienās, 2021. gada 7. janvārī ir pieņemti jauni Ministru kabineta noteikumi Nr. 17 “Noteikumi par gaisa piesārņojuma ierobežošanu no sadedzināšanas iekārtām” (turpmāk – MKN 17). MKN 17 aizvieto Ministru kabineta 2004. gada 14. decembra noteikumus Nr. 1015 “Vides prasības mazo katlumāju apsaimniekošanai” un precizē emisiju aprēķinu metodiku un izmantotos emisiju faktorus C kategorijas sadedzināšanas iekārtām. Jaunie emisiju faktori ļauj aprēķināt kopējo putekļu jeb daļiņu apjomu un tie nenosaka emisijas faktorus, kas ļautu atsevišķi aprēķināt tikai daļiņu PM10 apjomu. Ievērojot minēto, MKN 404 nepieciešams precizēt, kādā veidā C kategorijas sadedzināšanas iekārtu operatori varēs turpmāk veikt par daļiņu PM10 emisiju maksājamā dabas resursu nodokļa aprēķinu.  Latvijas Republikas Saeima 2018. gada 26. aprīlī ir pieņēmusi grozījumus (Likums “Grozījumi Dabas resursu nodokļa likumā” stājies spēkā 2018. gada 23. maijā)[[2]](#footnote-2) Dabas resursu nodokļa likumā attiecībā uz vārda “oksonoārdāmā plastmasa” izslēgšanu, kas stājies spēkā 2018. gada 1. jūlijā (Dabas resursu nodokļa likuma pārejas noteikumu 27. punkts). Ievērojot minēto, nepieciešams svītrot atsauces uz oksonoārdāmo plastmasu arī MKN 404 48. punktā, 55.2. apakšpunktā un 1. pielikuma II. sadaļā.  Latvijas Republikas Saeima 2020. gada 23. novembrī ir pieņēmusi grozījumus (Likums “Grozījumi Dabas resursu nodokļa likumā” stājies spēkā 2021. gada 1. janvārī)[[3]](#footnote-3) Dabas resursu nodokļa likumā attiecībā uz dabas resursu nodokļa likmes apmēru C kategorijas piesārņojošo darbību veikšanai. Saskaņā ar Dabas resursu nodokļa likuma 15. panta piekto daļu paredzēts pakāpeniski paaugstināt fiksēto nodokļa maksājumu par C kategorijas piesārņojošo darbību emisijām, ja normatīvajos aktos nav noteiktu nosacījumu un nav arī iespējams aprēķināt piesārņojošo vielu apjomu, – no 71,14 līdz 250 *euro* (2021. gadā 178 *euro*, 2022. gadā 200 *euro* un 2023. gadā 250 *euro*). Ievērojot minēto, MKN 404 42. punktā noteiktais nodokļa maksājums par C kategorijas piesārņojošo darbību veikšanu, ja vides aizsardzības normatīvajos aktos nav noteiktu nosacījumu un nav arī iespējams aprēķināt piesārņojošo vielu apjomu, – 71,14 *euro* gadā, vairs nav aktuāls.  Veids, kādā valsts institūcijas savstarpēji apmainās ar informāciju, kas ir nepieciešama noteikto funkciju un uzdevumu izpildei, ir risināms institūcijām vienojoties, izvēloties efektīvāku un tehniskām iespējām atbilstošāko datu apmaiņas veidu un risinājumu. Attiecīgi starp VVD un VID ir noslēgta starpresoru vienošanās un informācijas aprites jautājumi tiek risināti vienošanās ietvaros (MKN 404 5. punkts). Ievērojot minēto, nepieciešams precizēt MKN 404 3.1. apakšpunktā, ka VVD nodod informāciju VID.  MKN 404 12. punkts noteic, ka pēc dabas resursu lietošanas atļaujas derīguma termiņa beigām atļauju var pagarināt. Minētais rada pārpratumus tiesību normas interpretējumā, jo pēc atļaujas derīguma termiņa beigām nav iespējams atļauju pagarināt, bet gan ir jāsaņem jauna atļauja. Pagarināt var spēkā esošu atļauju.  Konstatēts, ka MKN 404 52. punktā tiek lietots termins “transporta iepakojums” tikmēr MKN 404 68., 69. un 71. punktā – terciārais (transporta) iepakojums. Ievērojot minēto, nepieciešams precizēt MKN 404 52. punktu, lai salāgotu MKN 404 lietoto terminoloģiju.  Atbilstoši Atkritumu apsaimniekošanas likuma 1. panta 15. punktā noteiktajai definīcijai koka paletes labošana (atjaunošana) atbilst atkritumu reģenerācijas darbībai. Vienlaikus Eiropas Parlamenta un Padomes 2018. gada 30. maija direktīvas (ES) 2018/852, ar ko groza Direktīvu 94/62/EK par iepakojumu un izlietoto iepakojumu[[4]](#footnote-4) (turpmāk – Direktīva 2018/852) 5. panta 3. punkts noteic, ka, aprēķinot izlietotā iepakojuma noteiktos mērķrādītājus (pārstrādes apjomus), ieskaita atkārtotai izmantošanai paredzētā salabotā koka iepakojuma apjomu. Šī Direktīvas 2018/852 prasība ir pārņemta MKN 983 3.1 punktā un MKN 480 28.1 punktā un 7. pielikumā. Atbilstoši minētajiem normatīviem aktiem salabotās koka paletes uzskatāmas par pirmoreiz tirgū laistu iepakojumu un ir dabas resursu nodokļa objekts. Ievērojot minēto, skaidrībai MKN 404 67. punktā jāprecizē, ka salabotās koka paletes uzskatāmas par pirmoreiz tirgū laistu iepakojumu un ir dabas resursu nodokļa objekts.  Atbilstoši Dabas resursu nodokļa likuma 3. panta pirmās daļas 2. punkta “a” un “d” apakšpunktam dabas resursu nodokli maksā persona, kura pirmā Latvijas Republikas teritorijā realizē vai savas saimnieciskās darbības nodrošināšanai izmanto uguņošanas ierīces, tikmēr MKN 404 89.1 punkts noteic, ka dabas resursu nodokli maksā par ievestām uguņošanas ierīcēm. Ievērojot minēto, skaidrībai nepieciešams precizēt MKN 404 89.1 punktu.  *Noteikumu projekta mērķis un būtība*  Noteikumu projekta mērķis ir precizēt kārtību, kādā aprēķina, maksā dabas resursu nodokli un sniedz informāciju par dabas resursu nodokļa aprēķinu.  Ar Noteikumu projektu:   1. MKN 404 1. pielikuma II. sadaļa tiek izteikta jaunā redakcijā, precizējot videi kaitīgo preču, preču un izstrādājumu iepakojuma uzskaites prasības. Lai pilnveidotu ziņošanas prasības, MKN 404 1. pielikuma II. sadaļā noteiktā ziņošanas forma tiek vienādota ar MKN 480 5. pielikuma 2. punktā noteikto ziņošanas formu, papildinot arī ar informāciju par nodokļa objektiem, precizējot informācijas sniegšanu par dabas resursu nodokļa aprēķinu, lai atvieglotu dabas resursu nodokļa maksātājiem pārskata aizpildīšanu, VID un VVD informācijas analīzi. Precizējums nodrošinās, ka VVD var sagatavot ziņojumu par iepakojumu atbilstoši Eiropas Komisijas 2005. gada 22. marta lēmuma Nr. 2005/270/EC, ar ko nosaka datu bāzu sistēmu formātus atbilstoši Eiropas Parlamenta un Padomes Direktīvai 94/62/EK par iepakojumu un izlietoto iepakojumu[[5]](#footnote-5) prasībām. Papildus tiks nodrošināta iespēja efektīvāk analizēt pārskatus par samaksāto dabas resursu nodokli. Analīze nepieciešama tirgū ievietotā nodokļa objekta uzskaitei, kontrolei par samaksāto apjomu un uzskaitīto apjomu. 2. Lai ievērotu noslēgto starpresoru vienošanos starp VVD un VID, MKN 404 3.1. apakšpunktā tiek noteikts, ka VVD nodod, nevis nosūta informāciju VID. Papildus, lai ievērotu konsekvenci un skaidrību MKN 404 noteikumu tekstā un to, ka VVD reģionālā vides pārvalde ir VVD struktūrvienība, visā noteikumu tekstā tiek aizstāta VVD reģionālā vides pārvalde un reģionālā vides pārvalde ar VVD. 3. Tiek precizēts MKN 404 12. punkts, nosakot, ka dabas resursu lietošanas atļaujas derīguma termiņu var pagarināt, ja nav izmantots viss atļaujā noteiktais dabas resursu apjoms. Līdz šim MKN 404 12. punkts noteica, ka pēc dabas resursu lietošanas atļaujas derīguma termiņa beigām atļauju var pagarināt. Precizējums risinās pārpratumus tiesību normas interpretējumā, jo pēc atļaujas derīguma termiņa beigām nav iespējams atļauju pagarināt, bet gan ir jāsaņem jauna atļauja. 4. MKN 404 18. punktā tiek svītroti vārdi “katru gadu”, jo nosacījums nodokļa maksātājam, kas iegūtos dabas resursus izmanto saimnieciskajā darbībā, sniegt pārskatu par dabas resursu lietošanu iepriekšējā gadā līdz 1. februārim jau noteic pienākumu iesniegt reizi gadā pārskatu par dabas resursu lietošanu. Vienlaikus precizējums ievieš skaidrību, ka nodokļa maksātājam nav jāsniedz tukši pārskati, ja tas iegūtos dabas resursus nav izmantojis saimnieciskajā darbībā. 5. C kategorijas piesārņojošas darbības apliecinājums MKN 404 3.1.1. apakšpunktā un 43. punktā tiek aizstāts ar C kategorijas piesārņojošas darbības reģistrāciju, ievērojot to, ka saskaņā ar likuma “Par piesārņojumu” 23. panta otro daļu Valsts vides dienests reģistrē C kategorijas piesārņojošo darbību, nevis izsniedz C kategorijas piesārņojošas darbības apliecinājumu. Precizējums nodrošinās atbilstību likuma “Par piesārņojumu” nosacījumiem. 6. MKN 404 42. punktā nodokļa maksājums 71,14 *euro* gadā tiek precizēts ar atsauci uz Dabas resursu nodokļa likuma 15. panta piekto daļu, kas noteic aktuālo nodokļa maksājumu par C kategorijas piesārņojošo darbību emisijām, ja normatīvajos aktos nav noteiktu nosacījumu un nav arī iespējams aprēķināt piesārņojošo vielu apjomu. Precizējums nodrošina, ka nodokļa maksājuma apmērs ir atbilstošs Dabas resursu nodokļa likuma 15. panta piektajā daļā noteiktajam. 7. MKN 404 42.1 punktā tiek noteikts, ka C kategorijas piesārņojošām darbībām daļiņu PM10 emisijas apjomu gaisā dabas resursu nodokļa maksātājs aprēķina, piemērojot normatīvajos aktos par gaisa piesārņojuma ierobežošanu no sadedzināšanas iekārtām noteikto aprēķinu metodiku kopējo putekļu jeb daļiņu emisiju gaisā aprēķināšanai. Precizējums nodrošinās, ka C kategorijas piesārņojošās darbības veicējs var aprēķināt dabas resursu nodokli par daļiņu PM10 emisijas apjomu gaisā, ievērojot jaunos emisiju faktorus, ņemot vērā to, ka kopējo putekļu jeb daļiņu emisiju gaisā aprēķinu metodika noteikta MKN 17. 8. Ievērojot likumu “Grozījumi Dabas resursu nodokļa likumā”, kas stājies spēkā 2018. gada 23. maijā un ar kuru tiek grozīts deleģējums oksonoārdāmajai plastmasai, MKN 404 48. punktā, 55.2. apakšpunktā un 1. pielikuma II. sadaļā tiek svītrota oksonoārdāmā plastmasa, kas nodrošinās atbilstību Dabas resursu nodokļa likumam un korektu dabas resursu nodokļa aprēķinu un informācijas sniegšanu. 9. Tiek precizēts MKN 404 52. punkts, aizstājot transporta iepakojumu ar terciāro (transporta) iepakojumu, lai salāgotu MKN 404 lietoto terminoloģiju un precizētu prasības, kas attiecas uz dabas resursu nodokļa maksāšanas kārtību. 10. MKN 404 67. punkts tiek precizēts, nosakot, ka ar nodokli apliek atkārtotai izmantošanai paredzēto salaboto koka iepakojumu, kuru pirmo reizi Latvijas teritorijā realizē vai izmanto savas saimnieciskās darbības nodrošināšanai. Precizējums nodrošina atbilstību Atkritumu apsaimniekošanas likuma 1. panta 15. punktā, MKN 983 3.1 punktā un MKN 480 28.1 punktā un 7. pielikumā noteiktajam. Vienlaikus precizējums nodrošina nodokļu maksātājam skaidrību, ka salabotās koka paletes uzskatāmas par pirmoreiz tirgū laistu iepakojumu un tādējādi ir dabas resursu nodokļa objekts. 11. MKN 404 89.1 punktā tiek precizēts, ka dabas resursu nodokļa samaksu veic par iepriekšējā ceturksnī Latvijas Republikā realizētām vai savas saimnieciskās darbības nodrošināšanai izmantotām uguņošanas ierīcēm, jo atbilstoši Dabas resursu nodokļa likuma 3. panta pirmās daļas 2. punkta “a” un “d” apakšpunktam dabas resursu nodokli maksā persona, kura pirmā Latvijas Republikas teritorijā realizē vai savas saimnieciskās darbības nodrošināšanai izmanto uguņošanas ierīces. Precizējums nodrošinās atbilstību Dabas resursu nodokļa likuma 3. panta pirmās daļas 2. punkta “a” un “d” apakšpunktam. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabas resursu nodokļa maksātāji, VVD, VID. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam kopumā būs pozitīva ietekme uzņēmējdarbības vidi, tai skaitā uz maziem, vidējiem uzņēmumiem, mikrouzņēmumiem un jaunuzņēmumiem, vidi, jo tas nodrošinās skaidrāku dabas resursu nodokļa aprēķinu un maksāšanas, kā arī informācijas iesniegšanas kārtību.  Noteikumu projektam nav ietekmes uz veselību, konkurenci, nevalstiskajām organizācijām, Nacionālā attīstības plāna rādītājiem mikrolīmenī vai makrolīmenī.  Sabiedrības mērķgrupām un institūcijām Noteikumu projekta tiesiskais regulējums nemaina tiesības un pienākumus, kā arī veicamās darbības.  Sabiedrības mērķgrupām un institūcijām nav paredzama ietekme uz administratīvo slogu, precizējot MKN 404 18. punktu par pārskatu iesniegšanu, jo nodokļa maksātājam, kas iegūtos dabas resursus izmanto saimnieciskajā darbībā, netiek atcelts nosacījums par pārskatu iesniegšanu līdz 1. februārim, ja iepriekšējā gadā tiek lietoti dabas resursi. Precizējums ievieš skaidrību, ka dabas resursu nodokļa maksātājam nav jāsniedz tukši pārskati, ja tas iegūtos dabas resursus nav izmantojis saimnieciskajā darbībā.  Sabiedrības mērķgrupām un institūcijām nav paredzama ietekme uz administratīvo slogu, precizējot MKN 404 1. pielikuma II. sadaļas ziņošanas formu, jo grozījumi nemaina esošo pienākumu ziņot nodokļa maksātājam par nodokļa objektiem un institūcijām veikt to analīzi. Grozījumi precizē, kurā sadaļā un par kādu nodokļa objektu norādāma līdz šim sniegtā informācija, lai iesniegtā informācija būtu salīdzināma un ērtāk apstrādājama.  Sabiedrības mērķgrupām un institūcijām nav paredzama ietekme uz administratīvo slogu, precizējot MKN 404 42.1 punktā daļiņu PM10 emisijas aprēķina metodiku, jo arī līdz šim tika noteikts pienākums nodokļa maksātājam dabas resursu nodokļa apmēra noteikšanai aprēķināt daļiņu PM10 emisijas. Mainās aprēķinā iekļaujamie emisiju faktori.  Arī attiecībā uz pārējo grozījumu pozīcijām sabiedrības mērķgrupām un institūcijām nav paredzama ietekme uz administratīvo slogu, jo tie saistīti ar terminoloģijas salāgošanu, saskaņotību ar citiem normatīvajiem aktiem vai tiesību normas interpretējuma precizēšanu un nemaina esošo praksi. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts 2021. gada 26. februārī publicēts VARAM tīmekļvietnē [www.varam.gov.lv](http://www.varam.gov.lv), sadaļās “Normatīvo aktu projekti vides aizsardzības jomā” un “Paziņojumi par līdzdalības iespējām attīstības plānošanas dokumenta vai tiesību akta izstrādes procesā”, kā arī Valsts kancelejas tīmekļvietnē [www.mk.gov.lv](http://www.mk.gov.lv), sadaļā “Ministru kabineta diskusiju dokumenti”, sniedzot ieinteresētajām personām iespēju izteikt viedokli un iesniegt priekšlikumus. |
| 3. | Sabiedrības līdzdalības rezultāti | Sabiedrības līdzdalības ietvaros par Noteikumu projektu un tā anotāciju netika saņemti sabiedrības viedokļi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VVD, VID. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Noteikumu projekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav |

Vides aizsardzības un

reģionālās attīstības ministrs A. T. Plešs

Gāga 67026518

Kristine.Gaga[@varam.gov.lv](mailto:ilze.donina@varam.gov.lv)

1. Lēmums pieejams tīmekļvietnē: <https://eur-lex.europa.eu/legal-content/LV/TXT/HTML/?uri=CELEX:32005D0270&from=EN> [↑](#footnote-ref-1)
2. Pieejams tīmekļvietnē: <https://likumi.lv/ta/id/298834-grozijumi-dabas-resursu-nodokla-likuma> [↑](#footnote-ref-2)
3. Pieejams tīmekļvietnē: <https://likumi.lv/ta/id/319387-grozijumi-dabas-resursu-nodokla-likuma> [↑](#footnote-ref-3)
4. Pieejama tīmekļvietnē: <https://eur-lex.europa.eu/legal-content/LV/TXT/?uri=CELEX%3A32018L0852> [↑](#footnote-ref-4)
5. Lēmums pieejams tīmekļvietnē: <https://eur-lex.europa.eu/legal-content/LV/TXT/HTML/?uri=CELEX:32005D0270&from=EN> [↑](#footnote-ref-5)